**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.07.2024, ora 08:00 – 13.07.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 13.07.2024, ora 07:00**

**RÂURI**

**Debitele au fost, în general, staționare**, exceptând râurile din bazinele: Vișeu, Iza, Tur, Someș, Bega, Timiș, pe cursul Mureșului și cursul superior al Prutului, unde au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-70%, mai mari (în jurul și peste normalele lunare) pe râurile din bazinul hidrografic Vișeu și pe cursul superior al Bistriței și mai mici (sub 30% din normalele lunare) pe râurile din bazinele hidrografice: Crasna, Barcău, Crișul Alb, Moravița, Caraș, Nera, Cerna, Vedea, Rm. Sărat, Trotuș, Bârlad, Jijia, pe unii afluenți din bazinul mijlociu și inferior al Jiului, pe unii afluenți din bazinul Oltului, pe unii afluenți din bazinul superior Argeșului, pe cursul inferior al Ialomiței și pe unele râuri din Dobrogea.

În interval a fost emisă o **ATENȚIONARE HIDROLOGICĂ** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând râurile din bazinele hidrografice: Vișeu, Iza, Tur, pe cursurile mijlocii și inferioare ale Someșului, Mureșului, Timișului și pe cursul superior al Prutului, unde vor fi în scădere.

Sunt posibile creșteri de niveluri și debite, pe unele râuri mici din zonele de deal și de munte, ca urmare a precipitațiilor prognozate, sub formă de aversă, izolate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 12.07 – 13.07.2024 a fost în scădere**, **având valoarea de 4700 m3/s**, sub media multianuală a lunii iulie (5350 m3/s).

În aval de Porţile de Fier, debitele au fost în scădere.

**Debitul la intrarea în țară (secțiunea Baziaș) va fi în scădere (4600 m3/s).**

În aval de Porţile de Fier, debitele vor fi în scădere.

**2.** **Situaţia meteorologică în intervalul 12.07.2024, ora 09:00 –13.07.2024, ora 06:00**

**ÎN ŢARĂ**

Valul de căldură a persistat, iar în cea mai mare parte a țării s-a intensificat. A fost o zi caniculară în majoritatea zonelor, cu disconfortul termic accentuat în toate regiunile și un indice temperatură-umezeală (ITU) ce a depășit pe arii relativ extinse pragul critic de 80 de unități. Temperaturile maxime s-au încadrat între 30 de grade la Mangalia și 41 de grade la București-Filaret. Cerul a fost variabil, însă după-amiaza și seara au fost perioade cu instabilitate atmosferică, ce s-a manifestat prin înnorări accentuate, descărcări electrice, averse ce au avut și caracter torențial și intensificări de scurtă durată ale vântului (rafale în general de 45...55 km/h) pe arii restrânse la munte, precum și în Crișana, Maramureș, Tranvilvania și Moldova. Cantitățile de apă au depășit punctiform 25 l/mp. La ora 6 se înregistrau valori termice cuprinse între 11 grade la Miercurea Ciuc și 30 de grade la Oravița. Cu totul izolat în depresiuni s-a format ceață.

*Observație: de ieri dimineață de la ora 6 au fost în vigoare 5 atenționări meteorologice cod galben pentru fenomene meteorologice periculoase imediate, emise după cum urmează: 2 de către SRPV Bacău și câte 1 de către SRPV Sibiu, SRPV Cluj, respectiv SRPV Timișoara.*

**LA BUCUREŞTI**

Valul de căldură, canicula și disconfortul termic accentuat s-au menținut. Temperatura maximă a fost de 39 de grade la Afumați și Băneasa și 41 de grade la Filaret, iar *indicele temperatură-umezeală (ITU) a depășit pragul critic de 80 de unități*. Cerul a fost variabil, mai mult senin dimineața și noaptea, iar vântul a suflat slab și moderat. La ora 6 se înregistrau 18 grade în Băneasa și 22 de grade la Afumați și Filaret.

**3. Prognoza meteorologică în intervalul 13.07.2024, ora 09:00 –14.07.2024, ora 09:00**

**ÎN ŢARĂ**

Valul de căldură va continua să se intensifice ușor, va fi caniculă, iar disconfortul termic va deveni deosebit de accentuat în vest, nord-vest, sud și parțial în est. În toată țara, indicele temperatură-umezeală (ITU) va depăși pragul critic de 80 de unități. Temperaturile maxime se vor încadra între 35 și 41 de grade, exceptând zona de litoral unde vor fi între 32 și 34 de grade; noaptea va fi tropicală în majoritatea zonelor, cu minime cuprinse între 17 și 29 de grade, mai scăzute în depresiuni până spre 11 grade. Cerul va fi variabil, izolat cu înnorări, averse și descărcări electrice, cu precădere în zona montană, mai ales în a doua parte a zilei. Vântul va sufla slab și moderat, cu unele intensificări în vestul teritoriului.

**LA BUCUREŞTI**

Valul de căldură va fi intens și disconfortul termic deosebit de accentuat. Indicele temperatură-umezeală (ITU) va depăși pragul critic de 80 de unități. Temperatura maximă va fi de 39...40 de grade, iar cea minimă, specifică nopții tropicale, va fi de 21...23 de grade. Cerul va fi mai mult senin, iar vântul va sufla slab până la moderat.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** informează despre producerea, în data de 12.07.2024, ora 14:00, unei poluări accidentale a râului Crișul Repede (culoare gri-verzuie a apei, miros slab fecaloid-menajer) cu ape uzate menajere deversate din rețeaua de canalizare (Compania de apă Oradea), în zona municipiului Oradea, județul Bihor. Nu s-a înregistrat mortalitate piscicolă. Echipa de intervenție la poluări din cadrul A.B.A. Crișuri s-a deplasat pe teren. S-au prelevat trei probe de apă. S-au luat măsuri pentru curățarea zonei afectate. Se va reveni cu informații.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 11.07.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Garda Forestieră Timişoara*** revine cu informaţii suplimentare referitoare la incendiul izbucnit în data de 04.07.2024 pe raza localității Svinița, județul Mehedinți, în zona de protecție integrală a Parcului Natural Porțile de Fier, din cadrul Direcţiei Silvice Mehedinţi, Ocolul Silvic Orşova. Cauza probabilă a producerii incendiului este focul lăsat nesupravegheat de turiști. Până în prezent suprafața afectată de incendiu este constituită din:

- circa 130-140 ha de pădure în fond forestier proprietate publică a statului;

- teren cu vegetație forestieră – pășune împădurită, aparținând Primăriei Svinița;

- proprietăți private: terenuri agricole, pășuni, pajiști, aparținând cetățenilor din localitatea Svinița.

Pentru localizarea și stingerea incendiului acționează 50 de persoane din cadrul D.S. Mehedinți, pompieri militari (peste 250), rangeri din cadrul Administrației Parcului Natural Porțile de Fier, jandarmi și cetățeni cu următoarele mijloace de intervenție: lopeți, bătătoare, saci stingători, autospeciale I.S.U. Drobeta, ATV-uri, autoutilitare de teren OS+DS+Parc PF, aeronave Spartan și elicopter Black Hawk specializat pentru stingerea incendiilor.

Se va reveni cu informaţii suplimentare la stingerea incendiului.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 11.07.2024-12.07.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Iaşi

Se menţine situaţia de restricții și încetarea livrării apei în alimentarea cu apă pentru piscicultură la următoarele folosințe:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași, r. Miletin – ac. Hălceni.

Se menține situația de restricții în alimentarea cu apă la folosința:

- S.C. APAVITAL S.A. Iași – prin reducerea debitelor de la 33.0 l/s la 26.0 l/s la sursa r. Bahlui – ac. Pârcovaci.

Judeţul Vaslui

Se aplică prevederile „Planului de restricții și folosire a apei în perioade deficitare”:

- treapta III - începând cu data de 01.07.2024 pentru A.N.I.F. Filiala Teritorială de Îmbunătățiri Funciare Vaslui - Amenajare irigații Mânjești din sursa de apă acumulare Mânjești.

**Direcția Comunicare**